CELEX: 32013D0076
Language: el
Date: 2013-02-04 00:00:00
Title: 2013/76/ΕΕ: Εκτελεστική απόφαση της Επιτροπής, της 4ης Φεβρουαρίου 2013 , για την τροποποίηση της απόφασης 2009/719/ΕΚ που επιτρέπει σε ορισμένα κράτη μέλη να αναθεωρήσουν τα ετήσια προγράμματά τους για την παρακολούθηση της ΣΕΒ [κοινοποιηθείσα υπό τον αριθμό C(2013) 435]  Κείμενο που παρουσιάζει ενδιαφέρον για τον ΕΟΧ

6.2.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 35/6
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 4ης Φεβρουαρίου 2013
   για την τροποποίηση της απόφασης 2009/719/ΕΚ που επιτρέπει σε ορισμένα κράτη μέλη να αναθεωρήσουν τα ετήσια προγράμματά τους για την παρακολούθηση της ΣΕΒ
   [κοινοποιηθείσα υπό τον αριθμό C(2013) 435]
   (Κείμενο που παρουσιάζει ενδιαφέρον για τον ΕΟΧ)
   (2013/76/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 6 παράγραφος 1β δεύτερο εδάφιο,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 6 παράγραφος 1β του κανονισμού (ΕΚ) αριθ. 999/2001 τα ετήσια προγράμματα παρακολούθησης για τα κράτη μέλη τα οποία έχουν αποδείξει ότι η επιδημιολογική τους κατάσταση έχει βελτιωθεί, μπορούν, με βάση ορισμένα κριτήρια, να αναθεωρηθούν.
            
         
               (2)
            
            
               Το παράρτημα της απόφασης 2009/719/ΕΚ της Επιτροπής, της 28ης Σεπτεμβρίου 2009, που επιτρέπει σε ορισμένα κράτη μέλη να αναθεωρήσουν τα ετήσια προγράμματά τους για την παρακολούθηση της ΣΕΒ (2), όπως τροποποιήθηκε με την εκτελεστική απόφαση 2011/358/ΕΕ (3) περιέχει κατάλογο 25 κρατών μελών στα οποία επιτρέπεται να αναθεωρήσουν το ετήσιο πρόγραμμα παρακολούθησης σύμφωνα με το άρθρο 6 παράγραφος 1β του κανονισμού (ΕΚ) αριθ. 999/2001 (στο εξής αναφερόμενα ως «ΕΕ των 25»).
            
         
               (3)
            
            
               Όσον αφορά την παρακολούθηση των βοοειδών τα οποία υποβάλλονται σε κανονική σφαγή για ανθρώπινη κατανάλωση, το άρθρο 2 παράγραφος 1 στοιχείο α) της απόφασης 2009/719/ΕΚ προβλέπει ότι η ΕΕ των 25 προβαίνει σε δοκιμή για ΣΕΒ όλων των βοοειδών άνω των 72 μηνών, ενώ το άρθρο 2 παράγραφος 3 προβλέπει ότι, από την 1η Ιανουαρίου 2013, η ΕΕ των 25 μπορεί να αποφασίσει να διενεργήσει δοκιμή μόνο σε ένα ελάχιστο ετήσιο δείγμα των υγιών σφαγμένων βοοειδών ηλικίας άνω των 72 μηνών.
            
         
               (4)
            
            
               Στις 8 Οκτωβρίου 2012, η Ευρωπαϊκή Αρχή για την Ασφάλεια των Τροφίμων (EFSA) ενέκρινε μια έκθεση επιστημονικής και τεχνικής βοήθειας σχετικά με το ελάχιστο μέγεθος δείγματος για δοκιμή σε περίπτωση που εγκριθεί ένα ετήσιο καθεστώς στατιστικών δοκιμών για τη ΣΕΒ σε υγιή σφαγμένα βοοειδή (4).
            
         
               (5)
            
            
               Η EFSA συμπέρανε στην έκθεσή της ότι, σύμφωνα με τις εκτιμήσεις που βασίζονται σε ένα υπόδειγμα που αναπτύχθηκε κατόπιν εντολής της Επιτροπής (υπόδειγμα C-TSEMM), κανένα υγιές σφαγμένο ζώο δεν χρειάζεται να υποβληθεί σε δοκιμή ώστε το τρέχον σύστημα επιτήρησης των υποπληθυσμών σε κίνδυνο (νεκρά ζώα, ζώα που σφάζονται υποχρεωτικά και κλινικώς ύποπτα ζώα), να επιτύχει, στην ΕΕ των 25 που θεωρείται ως σύνολο, ονομαστικό επιπολασμό ανιχνεύσιμης περίπτωσης σε 100 000 ενήλικων βοοειδών με επίπεδο εμπιστοσύνης 95 %, δηλαδή να ικανοποιήσει το διεθνές πρότυπο το οποίο κατάρτισε ο Παγκόσμιος Οργανισμός για την Υγεία των Ζώων (OIE) όσον αφορά τις επιδόσεις των συστημάτων επιτήρησης για τη ΣΕΒ. Σε περίπτωση που κανένα υγιές σφαγμένο ζώο δεν είχε υποβληθεί σε δοκιμή το 2011, το σύστημα επιτήρησης θα είχε, παρ’ όλα αυτά, εξασφαλίσει ονομαστικό επιπολασμό ενός κρούσματος ανά 5 355 627 στον πληθυσμό ενηλίκων ζώων της ΕΕ των 25, σε επίπεδο εμπιστοσύνης 95 %.
            
         
               (6)
            
            
               Λαμβάνοντας υπόψη την ύφεση της ΣΕΒ στην Ευρωπαϊκή Ένωση, την εκτίμηση της EFSA ότι στην ΕΕ των 25 το σύστημα επιτήρησης με βάση τη δοκιμή μόνο των υποπληθυσμών σε κίνδυνο θα πληρούσε άνετα το διεθνές πρότυπο αναφορικά με την επίδοση των συστημάτων επιτήρησης της ΣΕΒ καθώς και το γεγονός ότι δεν απαιτείται δοκιμή των υγιών σφαγμένων ζώων για την ικανοποίηση του διεθνούς προτύπου που κατάρτισε ο OIE για την παρακολούθηση της ΣΕΒ αρκεί να υποβάλλονται σε δοκιμή τα ζώα από τους τρεις υποπληθυσμούς σε κίνδυνο, η δοκιμή των υγιών σφαγμένων βοοειδών θα μπορούσε να σταματήσει στην ΕΕ των 25. Οι διατάξεις για το σύστημα επιτήρησης των υγιών σφαγμένων βοοειδών στην ΕΕ των 25 θα πρέπει, επομένως, να τροποποιηθούν αναλόγως.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η παράγραφος 3 άρθρο 2 της απόφασης 2009/719/ΕΚ αντικαθίσταται από το ακόλουθο κείμενο:
   
      «3.   Κατά παρέκκλιση από το στοιχείο α) της παραγράφου 1, από την 1η Ιανουαρίου 2013, τα κράτη μέλη που παρατίθενται στο παράρτημα ενδέχεται να αποφασίσουν να μην υποβάλουν πλέον σε δοκιμή ζώα των υποπληθυσμών που αναφέρονται στο σημείο αυτό.».
   
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 4 Φεβρουαρίου 2013.
      
         
            Για την Επιτροπή
         
         Tonio BORG
         
            Μέλος της Επιτροπής
         
      
   
   
      (1)  ΕΕ L 147 της 31.5.2001, σ. 1.
   
      (2)  ΕΕ L 256 της 29.9.2009, σ. 35.
   
      (3)  ΕΕ L 161 της 21.6.2011, σ. 29.
   
      (4)  Δελτίο ΕFSA 2012· 10(10):2913.